ছবি মুক্তি পেল ঠিকই। কিন্তু একেবারে নির্বিঘ্নে নয়। মধ্যপ্রদেশ এবং ছত্তিসগড়ের কিছু অংশে ‘অ্যায় দিল হ্যায় মুশকিলে’র স্ক্রিনিংয়ের বিরুদ্ধে বিক্ষোভ দেখায় হিন্দুত্ববাদী সংগঠনগুলি। 
ঝামেলা হয় পুরুলিয়াতেও। অভিযোগ, জব্বলপুরের এক মাল্টিপ্লেক্স থেকে দর্শককে বার করে দিয়ে জোর করে স্ক্রিনিং বন্ধ করে দেওয়া হয়। পুলিশের তরফে অবশ্য এই অভিযোগ স্বীকার করা হয়নি। গ্বালিয়রে ছবির পোস্টার ছিঁড়ে, পুড়িয়ে দেওয়া হয়েছে। পুলিশ ঘটনাস্থলে পৌঁছে যাওয়ার পরে অবশ্য পরিস্থিতি নিয়ন্ত্রণে আসে। পুরুলিয়ায় এক হল’এর সামনেও বিক্ষোভ দেখানো হয়। পুলিশের তরফে জানানো হয়েছে, প্রায় ২০ মিনিট ধরে চলে বিক্ষোভ।
এদিকে মহারাষ্ট্রের মুখ্যমন্ত্রী দেবেন্দ্র ফড়ণবীস এক সাক্ষাৎকারে জানিয়েছেন, মহারাষ্ট্র নবনির্মাণ সেনা যদি কোনওভাবে আইন ভাঙার চেষ্টা করে, তিনি রাজ ঠাকরের বিরুদ্ধে ব্যবস্থা নেবেন। ‘‘সেন্সর বোর্ড যদি কোনও ছবিকে মুক্তির ছাড়পত্র দেয়, তার মুক্তি কেউ আটকাতে পারে না। কাউকে আইন ভাঙতে দেওয়া হবে না। রাজ ঠাকরে আইন ভাঙলে চাইলে তাঁর বিরুদ্ধে ব্যবস্থা নেওয়া হবে,’’ বয়ান তাঁর।